AFRIKAANSE OPSOMMING: Hierdie studie het gepoog om a rekenaar gesteunde onderrighulpmiddel te ontwikkel en te toets. Die sagteware is ontwikkel en getoets in die konteks van die onderrig van meganika. Die studie verskil van die meeste ander studies daarin dat die sagteware nie ontwikkel is vir die gebruik van leerders in ’n een-tot-een situasie in ’n rekenaar laboratorium nie. Die sagteware is eerder ontwikkel om deur die onderwyser gebruik te word terwyl onderrig in die klaskamer plaasvind. ‘n Teoretiese raamwerk wat op ondervinding en literatuurnavorsing gebou is, word aangebied. In hierdie raamwerk word die effek wat rekenaarintervensies op die onderrigleer situasie het, soos in die literatuur vermeld, binne die Suid Afrikaanse konteks geplaas. Die opvoedkundige owerhede se pogings om die kurrikulum te versprei met behulp van tegnologie, word bevraagteken na aanleiding van inligting wat in die literatuur verkry is. Redes waarom ‘n kwantitatiewe evaluering van leerderbegrip van konsepte nie gedoen is nie, word aangebied met verwysing na kritiek teen sulke evaluerings vanuit die literatuur. Vrae wat volgens die literatuur wel gevra moet word, word gerapporteer. Hierdie bespreking lei na die navorsingsvrae wat ‘n proses beskryf vir die ontwikkeling en toetsing van ‘n hulpmiddel wat onderwysers van nut kan wees in die onderrig van Natuur en Skeikunde. Ontwikkelingsmetodes sowel as kwalitatiewe evaluering is nagevors om die beste metodes vir ontwikkeling en toetsing te bepaal. Daar is gevind dat die implementering van Inligting en Kommunikasie Tegnologie om die kurrikulum oor te dra, meer op tutorial-tipe sagteware gefokus het. Die gebruik van rekenaars vir klaskamerinstruksie het nie soveel aandag in die literatuur geniet nie. Dit was egter moontlik om beginsels vir ontwikkeling en toetsing te identifiseer wat in ander studies gebruik is en wat hier ook toegepas kon word. Die hulpmiddel is ontwikkel in die form van ’n aanbiedingspaket wat die onderwyser in die klaskamer kan gebruik terwyl hy of sy onderrig gee. Die prototype is in die navorser se klaskamer getoets voordat dit in agt projekskole in ’n loodsprogram getoets is. Dit is gedoen deur ‘n persoonlike rekenaar in elke klaskamer aan ’n 74cm televisie te koppel.Dit is moontlik gemaak deur TRAC Suid-Afrika wat befondsing vir die projek verskaf het. Dit het ook ’n geleentheid verskaf om ’n kwalitatiewe evaluering van die TRAC stelsel in dieselfde skole te doen. Nadat evalueringskriteria geïdentifiseer is, is meetinstrumente ontwikkel om die projek op verskillende maniere te toets. Vraelyste moes in elke fase deur leerders en onderwysers voltooi word. Daar was ook ’n instrument vir gebruik deur die navorser tydens klasbesoek. Die hulpmiddel kon sodoende getoets word in terme van didaktiese, visuele en tegniese aspekte. Die resultate van die empiriese studie word aangebied onder die evalueringskriteria en word bespreek met verwysing na die oorspronklike navorsingsvrae. Die resultate was baie positief vir beide die onderrighulpmiddel en die TRAC stelsel. In die studie is gepoog om resultate so neutral moontlik aan te bied deur eerder op die negatiewe te konsentreer. Dit was egter ook nodig om op die negatiewe te konsentreer om te bepaal hoe die hulpmiddel verbeter kon word en om aanbevelings ten opsigte van die implementering van die TRAC stelsel te maak. Aanbevelings is ook gemaak oor onmiddellike aksie wat geneem kan word, sowel as vir moontlike verdere ondersoek.